ET Euroopa Liidu Teataja C 302/11

Nõukogu määruse (EÜ) nr 510/2006 (põllumajandustoodete ja toidu geograafiliste tähiste ja päritolunimetuste kaitse kohta) artikli 6 lõike 2 kohase taotluse avaldamine

2010/C 302/11

Käesoleva dokumendi avaldamine annab õiguse esitada vastuväiteid vastavalt nõukogu määruse (EÜ) nr 510/2006 (1) artiklile 7. Komisjon peab vastuväited kätte saama kuue kuu jooksul alates käesoleva dokumendi avaldamise kuupäevast.

KOKKUVÕTE

NÕUKOGU MÄÄRUS (EÜ) nr 510/2006

„MOULES DE BOUCHOT DE LA BAIE DU MONT-SAINT-MICHEL”

EÜ nr: FR-PDO-0005-0547-30.03.2006

KPN ( X ) KGT ( )

Käesolevas kokkuvõttes esitatakse teavitamise eesmärgil spetsifikaadi põhipunktid.

1. Liikmesriigi pädev asutus:

Nimi: Institut national de l’origine et de la qualité Aadress: 51 rue d’Anjou 75008 Paris FRANCE Tel +33 0153898000 Faks +33 0153898060 E-post: info@inao.gouv.fr

2. Taotlejate rühm:

Nimi: Comité de défense des «Moules de bouchot de la Baie du Mont-Saint-Michel» Aadress: Maison de la baie 35960 Le-Vivier-sur-Mer FRANCE Tel +33 0299488615 Faks +33 0299488615 E-post: — Koosseis: tootjad/töötlejad ( X ) muud ( )

3. Toote liik:

Klass 1.7. Värske kala, molluskid ja koorikloomad ning neist valmistatud tooted

4. Spetsifikaat:

(määruse (EÜ) nr 510/2006 artikli 4 lõikega 2 ette nähtud nõuete kokkuvõte)

4.1. Nimetus:

„Moules de Bouchot de la Baie du Mont-Saint-Michel”

4.2. Kirjeldus:

Vaiadest koosnevas kasvanduses kasvatatud elusad rannakarbid peamiselt liigist Mytilus edulis (alla 5 % rannakarpe Mytilus galloprovincialis või hübriidrannakarpe galloprovincialis-edulis), mida iseloomustab sile ja tume korrapärase kujuga karp ning liha, mille värvus on kollasest oranžini ja milles ei ole mingit krabimaitset ega liivateri. Liha on pehme ja õrn ning valdavalt magusa maitsega.

Rannakarpide keskmine pikkus on vähemalt 4 cm, keedetud liha sisaldab üle 4 % glütsiide ja selle minimaalne lihasus Lawrence’i ja Scotti indeksi kohaselt on 120. Seda, kuidas mõõdetakse ja kontrollitakse rannakarpide turukõlblikel partiidel liiki, keskmist pikkust ja minimaalset lihasust, on üksikasjalikult kirjeldatud punktis 4.5, milles käsitletakse rannakarpide kasvatamise meetodit.

4.3. Geograafiline piirkond:

Rannakarpide tootmise geograafiline piirkond hõlmab kasvatamispiirkonda, mis ulatub Mont-Saint-Micheli lahe rannavööndi sellest osast, mis paikneb Carolles’i kellatorni ja La Chaîne’i tipu teljest lõunas, kuni Ille-et-Vilaine’i ja Manche’i departemangude vahelise piirini, ning toiduks ettevalmistamise ja pakendamise piirkonda, mis asub Cancale’i, Cherrueix’, Le Vivier-sur-Meri, Mont-Doli, Hireli, Saint-Benoît-des-Ondes’i ja Saint-Méloir-des-Ondes’i kommuunide territooriumil.

Piirkond, kuhu on rajatud vaiadest koosnevad kasvandused ja varude taastootmise alad, koosneb järgmistest osadest:

— merepiirkonnad, kus leidub niisuguseid veemasse, mis on iseloomulikud Mont-Saint-Micheli lahe üldisele mahepõllundusliku tootmise süsteemile, ning kus on eelkõige madal transpordikiirus;

— suur rannavöönd, kus on setteid, mis koosnevad peenest liivast Balti lamekarpidega (Macoma Balthica) või peenest madala zoogeensuse tasemega liivast.

See tagab rannakarpidele rikkaliku erilise ja mitmekesise toidu tänu järgmistele asjaoludele:

— väga suur rannavöönd;

— peenest liivast kate, millel arenevad erilised bentilised populatsioonid;

— loodete veetaseme kõige suuremast erinevusest Prantsusmaal tingitud voolu ning lahte suubuvate jõgede vee juurdevoolu vastastikune mõju;

— erinevate ökosüsteemide, sealhulgas poldrite, loodetevööndite ja mereäärsete soode ümberpaiknemine ja vastastikune mõju.

Toiduks ettevalmistamise ja pakendamise piirkond vastab varasematele rannakarpide kasutamise piirkondadele, mis on võetud kasutusele 1950. aastatest alates madalamas rannavööndis seal lähedal, kus paiknevad laevade ja maismaasõidukite traditsioonilised juurdepääsuteed vaiadest koosnevatele kasvandustele.

4.4. Päritolutõend:

Iga ettevõtja, kes on seotud rannakarpide „Moules de bouchot de la baie du Mont-Saint-Michel” tootmistingimustega, peab kohustuma järgima spetsifikaati, allkirjastades identifitseerimisdeklaratsiooni. See deklaratsioon võimaldab registreerida kõik ettevõtjad, kes osalevad päritolunimetust kandva toote tootmise, pesemise, kalibreerimise ja pakendamise protsessis.

Nõutav on erinevate registrite pidamine: ühte märgitakse kasvatamis- ja puhastamisviisid, teise abil jälgitakse varude taastootmise alal või basseinis olevaid rannakarpide koguseid, kolmanda abil pesemis- ja sõelumistoiminguid läbivaid rannakarpide koguseid ning neljanda abil viimaks pakendatud koguseid.

Jälgitavuse eesmärgil tagatakse erinevates tootmisetappides nende rannakarpide, mis peaksid saama kaitstud päritolunimetusega „Moules de bouchot de la baie du Mont Saint-Michel”, füüsiline eraldamine teistest rannakarpidest, tootmisetapid on järgmised: kasvatamine, pesemine ja sõelumine ning pakendamine.

Iga pakend varustatakse märgisega, millel on näidatud kaal, tootja nimi ja saatmiskeskuse andmed, pakendamiskuupäev ning pakendamise järjekorranumber.

Kogu selle menetlusega kaasnevad analüüsid ja organolepitilised uuringud, mis võimaldavad kontrollida rannakarpide kvaliteeti ja tüüpilisust.

4.5. Tootmismeetod:

Rannakarbid pärinevad vaiadest koosnevatest kasvandustest, need on kasvatatud vertikaalsetel vaiadel, mis paiknevad ühes reas ja on löödud rannavööndi pinnasesse.

Kudunöörid viiakse kasvandustesse hiljemalt iga aasta 31. oktoobril ning seejuures tuleb järgida kasvanduste kindlaksmääratud maksimaalset kuduga täitmise määra.

Rannakarpe kasvatatakse kasvatuspiirkonna kasvanduste osades, millest igaühes on read vertikaalsete vaiadega, mille jaotus ja tihedus on määratud kindlaks päritolunimetuse spetsifikaadis.

Rannakarbikasvatus toimub minimaalselt 11 järjestikuse kuu jooksul, millest vähemalt 8 kuud alates kudu viimisest asjaomastesse kasvandustesse elab karp kasvanduses, kusjuures kasvatusperiood ei tohi ületada 24 kuud.

Rannakarpide korjamine toimub kudu asjaomastesse kasvandustesse viimise aasta 15. juunist järgmise aasta 15. veebruarini ning rannakarpide korral, mida kasvatatakse minimaalselt 18 kuud, 15. juunist kuni 31. juulini. Pärast korjamist võib rannakarbid panna populatsiooni taastamise alasse või alt kinniste, avadega anumate abil seisva veega basseinidesse, kus on merevesi ning mis on seatud sisse puhastamis- ja saatmiskeskustes.

Pärast võimalikku populatsiooni taastamise alasse või basseini panemist eraldatakse rannakarbid üksteisest, pestakse ja sorteeritakse saatmiskeskustes, mis asuvad konkreetses toiduks ette valmistamise ja pakendamise piirkonnas.

Pakendamiseks valmis või analüüsiks eraldatud rannakarbipartiid peavad sisaldama vähemalt 5 % rannakarpe Mytilus galloprovincialis või hübriidrannakarpe galloprovincialis-edulis ning mitte üle 20 % alla 4 cm pikkusi rannakarpe.

Minimaalse lihasuse arvutamise meetodit on üksikasjalikult kirjeldatud spetsifikaadis. Kui teatud kindla korjamise ajal valitsevad erakordsed kliima- või bioloogilised tingimused, võib rannakarpide lihasust riikliku õigusnormiga vähendada kuni 5 % võrreldes punktis 4.2 „Kirjeldus” kindlaks määratud lihasusega.

Samast saatmiskeskusest pärit rannakarbid pakendatakse toiduks ettevalmistamise ja pakendamise kindlaksmääratud piirkonnas. Seda peab tegema 18 tunni jooksul pärast nende pesemist ja sõelumist.

Rannakarbid saadetakse teele ja turustatakse pakendites, mille mahutavus on kuni 15 kg. Lõplikult pakendatakse need 2–15-kilostesse kottidesse või 0,5–7-kilostele alustele.

4.6. Seos piirkonnaga:

Geograafilise piirkonna eripära

Kommuunid, mis on seotud päritolunimetusega „Moules de bouchots de la baie du Mont-Saint-Michel”, asuvad Mont-Saint-Micheli lahe rannikul, Saint-Malo lahes.

Mont-Saint-Micheli lahe ääres, mida iseloomustab ulatuslik väga väikese kallakuga rannavöönd ja loodete veetasemete kõige suurem erinevus Prantsusmaa rannikualadel, on suur hulk ökosüsteeme (poldrid, soolasood, loodetevööndid, suudmealad jne), millele on omane maismaa ja mere vastastikune mõju ning maismaa muutumine mereks ja vastupidi.

Madalad veemassid, mis seda suurt maa-ala katavad, soojenevad juba kevadel tugevalt ning on peene kuni keskmise liiva tõttu väga sogased. Kui need veemassid on juba lahes, liiguvad need väljaspool tõusudest ja mõõnadest ning tuulest tingitud kõikumisi ringi väga aeglaselt.

Mont-Saint-Micheli lahel on lisaks see iseärasus, et seal ei ole märkimisväärseid endeemilisi rannakarplaste populatsioone. Mytilus galloprovincialis’t leidub seal ainult väga väikeses koguses ja Mytilus edulis ei suuda sigida.

Nende erakordsete looduslike tingimuste tõttu hakkasidki mõned selle kutseala esindajad Charentes’is 1950. aastate lõpul rannakarpe vaiadest koosnevates kasvandustes kasvatama. Need tootjad, kes kartsid, et ületootmine kahjustab keskkonda ja toodet, pooldasid kasvanduste rajamise ranget reguleerimist. Lõpuks töötasid rannakarbikasvatajad välja menetluse, mille kohaselt alustati ja lõpetati korjamine analüüside ja organoleptiliste uuringute tulemuste põhjal, et vältida liiga varast korjamist hetkel, mil rannakarbid ei ole veel saavutanud piisavat suurust.

Toote iseärasused

Mont-Saint-Micheli lahe rannakarpidest on vaiadest koosnevates kasvandustes kasvatatud Mytilus edulis’t, kes eristub selgelt teistest sama liiki ja samal viisil kasvatatud rannakarpidest, kes on pärit teistest basseinidest, eelkõige selle poolest, et ta karp on väga täis, liha sisaldab palju glütsiide, selle värvus on kollasest oranžini, see on õrn ja pehme ning selles domineerib magus maitse.

Tänu oma omadustele on Mont-Saint-Micheli lahel vaiadest koosnevates kasvandustes kasvatatud rannakarbid turul kõrgelt hinnatud, mida näitab eelkõige teiste tootmiskeskuste toodete hinnast kõrgem müügihind.

Seos geograafilise piirkonna ning toote kvaliteedi ja omaduste vahel

1950. aastatel leidsid l’Aiguilloni lahe rannakarbikasvatajad, kui otsisid uusi kohti, kus võiks rannakarpe vaiadest koosnevates kasvandustes kasvatada, Mont-Saint-Micheli lahes tingimused, mis olid eriti soodsad, sest rannavööndi kallak on väga väike ja korrapärane ning seal olid traditsioonilised laevade ja maismaasõidukite ligipääsuteed.

Tänu vee sügavusele on vaiadest koosnevates kasvandustes kasvatamise eelised rannakarpidele eriti suured ning selle sügavusega kaasnevad ka vee temperatuuri ja sogasuse tingimused, mis soodustavad rikkalike toiduvarude teket, nii et rannakarpidele ei anta mingeid toidulisandeid. Tänu sellele, et vesi jääb väga kauaks lahe tagumisse ossa, puutuvad fütoplanktoni üksteisele järgnevad põlvkonnad lisaks rannakarpidega pikalt kokku ja toidavad neid ohtralt.

Lahe erinevatest ökosüsteemidest pärineb muidki rikkalikke toiduvarusid, tänu millele on Mont-Saint-Micheli lahe rannakarpide karbid väga täis ja neil on erilised organoleptilised omadused. Nende erinevate ressursside hulgas etendavad tähtsat rolli ranniku loodetevööndite pinnal olevad mikrovetikad, sest on täheldatud, et 96 % Mont-Saint-Micheli lahe rannakarpide karbist leitud räniskelettidest kuulub neljale ränivetikate liigile, mis nendes setetes elavad.

Lisaks kaitsevad veemasside omadused, mille tõttu Mytilus galloprovincialis’t ei leidu ja Mytilus edulis ei paljune, lahte toodud rannakarpe igasuguse konkurentsi eest ruumi või toidu osas ning võimaldavad neil kiiresti areneda.

Tänu erinevatele ressursi kontrollimise ning keskkonna kaitsmise meetmetele, mille kutsealal tegutsejad on välja töötanud, suudavadki Mont-Saint-Micheli lahe vaiadest koosnevates kasvandustes kasvatatud rannakarbid selle ressursi väärtuse esile tuua.

Nii et Mont-Saint-Micheli lahe geograafiline keskkond võimaldab oma looduslike koostisosadega, mida kutsealal tegutsejad on tootmise algusaegadest peale arukalt kasutanud, anda vaiadest koosnevates kasvandustes kasvatatavatele rannakarpidele Mytilus edulis erilised omadused.

4.7. Kontrolliasutus:

Nimi: Institut national de l’origine et de la qualité (I.N.A.O.) Aadress: 51 rue d’Anjou 75008 Paris FRANCE Tel +33 0153898000 Faks +33 0142255797 E-post: info@inao.gouv.fr

Nimi: Direction générale de la concurrence, de la consommation et de la répression des fraudes (D.G.C.C.R.F.) Aadress: 59 Bd V. Auriol 75703 Paris Cedex 13 FRANCE Tel +33 0144871717 Faks +33 0144973037 E-post: —

4.8. Märgistus:

Päritolunimetusega „Moules de bouchot de la baie du Mont-Saint-Michel” rannakarpide märgistus näeb ette, et igal pakendil on kaitstud päritolunimetus „Moules de bouchot de la baie du Mont-Saint-Michel”, mis on kirjutatud vähemalt sama suurte tähtedega nagu kõige suuremad tähed pakendil, ning tähis „apellation d'origine protégée” (kaitstud päritolunimetus) ja ühenduse logo AOP (KPN) kas vahetult enne või pärast päritolunimetust ja ilma mingi vahemärketa.

(1) ELT L 93, 31.3.2006, lk 12.